ואלרי לנדסברג

ואלרי לנדסברג (באנגלית: Valerie Landsburg; נולדה ב-12 באוגוסט 1958) היא שחקנית, תסריטאית, במאית וזמרת-יוצרת יהודייה-אמריקאית. מוכרת בעיקר בשל גילום דמותה של דוריס שוורץ בסדרת הטלוויזיה תהילה ששודרה בשנות ה-80 של המאה ה-20.

קריירה
לנדסברג נולדה בניו יורק למשפחה יהודית אמריקאית וגדלה בקליפורניה. ב-1978 השתתפה לראשונה בסרט קולנוע, Thank God It's Friday ("תודה לאל שזהו יום שישי"). בשנת 1982 לוהקה לתפקיד דוריס שוורץ בסדרת הטלוויזיה "תהילה", לאחר שבמבחן הבמה הועדפה על פני מדונה. לנדסברג גם כתבה וביימה את אחד מפרקי הסדרה. לאחר שעזבה את הסדרה, ב-1987, השתתפה בשתי סדרות קומיות, "?You Again" ו-"All Is Forgiven", שירדה מהמרקעים לאחר מספר פרקים. בהמשך, השתתפה רק בסרטי טלוויזיה, וכן גילמה תפקידי אורח שונים בסדרות טלוויזיה שונות, בהן בוורלי הילס 90210, תמשיך לחלום, ניפ/טאק והיחידה. בשנות ה-90 של המאה ה-20 ובעשור הראשון של המאה ה-21 ביימה פרקים בכמה סדרות טלוויזיה, ובהן "Women: Stories of Passion" ו-"The Best Sex Ever ".

בשנת 2001 הקליטה לנדסברג אלבום, Grownup, ובו שירים שכתבה.

חייה האישיים
לנדסברג היא בתו של המפיק אלן לנדסברג. ב-1984 נישאה למוזיקאי ג'יימס מקוויי. לזוג שני ילדים.

קישורים חיצוניים

 האתר הרשמי של ואלרי לנדסברג

שחקניות קולנוע וטלוויזיה יהודיות אמריקאיות
שחקני קולנוע וטלוויזיה יהודים אמריקאים
במאיות טלוויזיה יהודיות אמריקאיות
זמרות-יוצרות יהודיות
זמרות-יוצרות אמריקאיות
זמרות יהודיות אמריקאיות
זמרים יהודים אמריקאים
תסריטאיות טלוויזיה יהודיות אמריקאיות
אמריקאיות שנולדו ב-1958
אמריקאים שנולדו ב-1958